REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/55-25

23. april 2025. godine

B e o g r a d

Z A P I S N I K

DEVETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 28. APRILA 2025. GODINE

Sednica je počela u 16,00 časova.

Sednicom je predsedavala Sanja Jefić Branković, zamenik predsednika Odbora.

Sednici su prisustvovali: Jadranka Jovanović, Lepomir Ivković, Nebojša Bakarec, Nataša Jovanović, Marko Atlagić, Ljubica Vraneš, Dunja Simonović Bratić, Akoš Ujhelji, Jovan Janjić, Branko Miljuš, Ivana Rokvić, Radomir Lazović i dr Zoran Lutovac članovi Odbora.

Sednici su prisustvovali: Dušan Marić (Jovan Kolundžija), Milica Nikolić (Nevena Đurić), Dalibor Šćekić (Ljubica Vraneš), Vladimir Pajić (Branko Miljuš) zamenici članova Odbora.

Sednici su prisustvovali i narodni poslanici: Miloljub Albijanić, Bogdan Radovanović, Natalija Stojmenović, Dobrica Veselinović, Đorđe Pavićević i Slobodan Cvejić, koji nisu članovi Odbora za kulturu informisanje.

Pre prelaska na utvrđivanje dnevnog reda, predsedavajuća je konstatovala da sednici prisustvuje 16 narodnih poslanika i da su ispunjeni uslovi za rad i punovažno odlučivanje.

Predsedavajuća je obavestila da je Dnevni red Devete sednice Odbora za kulturu i nnformisanje određen u Zahtevu za održavanje sednice 16 Broj: 06-757/25 od 23. aprila 2025. godine koji glasi:

1. Stavljanje van snage Odluke o pokretanju postupka za predlaganje kandidata za izbor članova Saveta Regulatornog tela za elektronske medije, 16 broj 02-2816/24 od 25. novembra 2024. godine i poništavanje svih odluka donetih na osnovu navedene odluke;
2. Donošenje nove Odluke o pokretanju postupka za predlaganje kandidata za izbor članova Saveta Regulatornog tela za elektronske medije.

Odbor je većinom glasova (12 „za“, nema protiv, nema uzdržanih, četiri „nije glasalo“) usvojio:

-Zapisnik Šeste sednice Odbora za kulturu i informisanje, održane 30. decembra 2024. godine,

Odbor je većinom glasova (11 „za“, nema protiv, nema uzdržanih, četiri „nije glasalo“) usvojio:

-Zapisnik Sedme sednice Odbora Odbora za kulturu i informisanje održane 21. januara 2025. godine,

Odbor je većinom glasova (11 „za“, nema protiv, nema uzdržanih, pet „nije glasalo“) usvojio:

-Zapisnik Osme sednice Odbora održane 23. januara 2025. godine,

**PRVA TAČKA DNEVNOG REDA**: Stavljanje van snage Odluke o pokretanju postupka za predlaganje kandidata za izbor članova Saveta Regulatornog tela za elektronske medije, 16 broj 02-2816/24 od 25. novembra 2024. godine i poništavanje svih odluka donetih na osnovu navedene odluke.

Predsedavajuća je obavestila da je 23. aprila 2025. godine šest narodnih poslanika, članova Odbora za kulturu i informisanje uputilo Zahtev za održavanje sednice koji ste dobili u materijalu za ovu sednicu. Takođe i da je 28. aprila 2025. godine, kandidat Dejan Vuk Stanković, dostavio Odboru za kulturu i informisanje obaveštenje o povlačenju iz postupka za predlaganje kandidata za članove Saveta Regulatora, usled izbora za ministra prosvete u novoj Vladi Republike Srbije, koje se nalazi u sistemu e parlamenta.

U diskusiji su učestvovali: dr Zoran Lutovac, Radomir Lazović, Sanja Jefić Branković, Miroljub Albijanić, Branko Miljuš, Nebojša Bakarec, Nataša Jovanović, Ivana Rokvić, Dunja Simonović Bratić, Vladimir Pajić, Marko Atlagić, Dušan Marić i Lepomir Ivković.

Zamenik predsednika Odbora stavila je na glasanje predlog Radomira Lazovića da se Odluka izmeni tako da se iz tačke 1. podtačke 2. izbriše deo „u skladu sa zakonom“ kao i da se iz tačke 7. izbriše konstatacija „iako neosnovano“ i doda deo „ozbiljne primedbe“.

Odbor nije usvojio predlog Radomira Lazovića (četiri „za“, jedan „protiv“, nema uzdržanih, 11 „nije glasalo“).

Predsedavjuća je naglasila da će, zarad javnosti i značaja samog pitanja postupka izbora Saveta Regulatornog tela za elektronske medije, pročitati odluku koja je predložena u zahtevu za sazivanje Devete sednice Odbora za kulturu i informisanje, kao i odluku koju je pripremila skupštinska služba a koja sadrži razloge za donošenje. Naglasila je da se radi o suštinski dve istovetne odluke.

Odluka koja je određena u samom zahtevu za održavanje sednice glasi:

1. Stavlja se van snage Odluka o pokretanju postupka za predlaganje kandidata za izbor članova Saveta Regulatornog tela za elektronske medije, 16 broj: 02-2816/24 od 25. novembra 2024. godine i poništavanje svih odluka donetih na osnovu navedene Odluke.
2. Ova Odluka stupa na snagu danom donošenja.

Odluka koju je skupštinska služba pripremila, uz konsultacije u pogledu formalno-pravnih elemenata, a o kojoj će se Odbor za kulturu i informisanje izjašnjavati glasi:

1. Odbor za kulturu i informisanje (u daljem tekstu: Odbor) konstatuje sledeće:

1) da je Odbor, na Osmoj sednici održanoj 23. januara 2025. godine, utvrdio i Narodnoj skupštini podneo Izveštaj o sprovedenom postupku predlaganja članova Saveta Regulatornog tela za elektronske medije sa Listom kandidata za članove Saveta Regulatornog tela za elektronske medije, 16 Broj 02-2816/24-163 od 23. januara 2025. godine;

2) da je na utvrđenoj Listi kandidata za članove Saveta Regulatornog tela za elektronske medije (u daljem tekstu: Lista kandidata), u skladu sa zakonom, predloženo ukupno 18 kandidata za članove Saveta Regulatornog tela za elektronske medije (u daljem tekstu: Savet), odnosno po dva iz svake od devet struktura ovlašćenih predlagača utvrđenih članom 12. Zakona o elektronskim medijima (u daljem tekstu: Zakon);

3) da je 28. januara 2025. godine Odbor primio izjave sedam kandidata sa Liste kandidata o povlačenju izjave o prihvatanju kandidature ovlašćenog predlagača za člana Saveta, i to:

- izjavu Saše Mirkovića, kandidata predloženog iz strukture iz člana 12. tačka 1) Zakona, koju čine Zaštitnik građana, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti, 16 Broj 02-2816/24-164,

- izjavu Dušana Aleksića, kandidata predloženog iz strukture iz člana 12. tačka 7) Zakona, koju čine udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine 16 Broj 02-2816/24-165,

- izjavu Aleksandre Krstić, kandidata predloženog iz strukture iz člana 12. tačka 7) Zakona, koju čine udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine, 16 Broj 02-2816/24-166,

- izjavu Željka Hubača, kandidata predloženog iz strukture iz člana 12. tačka 5) Zakona, koju čine udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva, 16 Broj 02-2816/24-167,

- izjavu Dubravke Valić Nedeljković, kandidata predloženog iz strukture iz člana 12. tačka 6) Zakona, koju čine udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine, 16 Broj 02-2816/24-168,

- izjavu Rodoljuba Šabića, kandidata predloženog iz strukture iz člana 12. tačka 6) Zakona, koju čine udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine, 16 Broj 02-2816/24-169, i

- izjavu Muhedina Fijuljanina, kandidata predloženog iz strukture iz člana 12. tačka 8) Zakona, koju čine nacionalni saveti nacionalnih manjina, 16 Broj 02-2816/24-170;

4) da je 28. aprila 2025. godine Odbor primio izjavu Dejana Vuka Stankovića, kandidata predloženog iz strukture iz člana 12. tačka 4) Zakona, koju čine udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva, 16 Broj 02-2816/24-172, o povlačenju iz postupka izbora za člana Saveta;

5) da nakon povlačenja osam navedenih kandidata sa Liste kandidata:

- na Listi kandidata više nema nijednog kandidata na predlog dve strukture ovlašćenih predlagača, to iz struktura iz člana 13. tačka 6) Zakona (udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine) i iz člana 13. tačka 7) Zakona (udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine),

- na Listi kandidata preostaje samo po jedan kandidat na predlog četiri strukture ovlašćenih predlagača, i to iz struktura iz člana 13. tačka 1) Zakona (Zaštitnik građana, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti), iz člana 13. tačka 4) Zakona (udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva), iz člana 13. tačka 5) Zakona (udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva) i iz člana 13. tačka 8) Zakona (nacionalni saveti nacionalnih manjina),

- na Listi kandidata ostaju po dva kandidata na predlog tri strukture ovlašćenih predlagača, i to iz struktura iz člana 13. tačka 2) Zakona (univerziteti akreditovani u Republici Srbiji), iz člana 13. tačka 3) Zakona (udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva) i iz člana 13. tačka 9) Zakona (crkve i verske zajednice);

6) da je u skladu sa članom 126. Zakona, obaveza Narodne skupštine da izbor prvog saziva Saveta u skladu sa odredbama tog zakona sprovede u celini, odnosno izborom svih devet članova Saveta, imajući posebno u vidu obavezu da se prilikom tog izbora žrebanjem odredi trajanje mandata članova prvog saziva Saveta u smislu člana 126. stav 3. Zakona;

7) da su primedbe iznete u javnosti u pogledu transparentnosti sprovedenog postupka predlaganja članova Saveta, iako neosnovane, imale snažan i naročito negativan efekat u javnosti, koji je bitno umanjio poverenje javnosti u legalnost i legitimnost ovog postupka od izuzetnog društvenog značaja.

2. Na osnovu svih činjenica i okolnosti navedenih u tački 1. ove odluke, Odbor konstatuje da ne postoje uslovi da se nastavi postupak izbora članova Saveta pokrenut Odlukom o pokretanju postupka za predlaganje kandidata za izbor člana Saveta Regulatornog tela za elektronske medije 16 Broj 02-2816/24 od 25. novembra 2024. godine, u skladu s čim se navedena odluka stavlja van snage i iz skupštinske procedure povlači Izveštaj o sprovedenom postupku predlaganja članova Saveta Regulatornog tela za elektronske medije sa Listom kandidata za članove Saveta Regulatornog tela za elektronske medije, 16 Broj 02-2816/24-163 od 23. januara 2025. godine.

3. Radi pokretanja ponovnog postupka za predlaganje kandidata za izbor članova Saveta, Odbor će doneti posebnu odluku, u skladu sa zakonom.

4. Ovu odluku dostaviti Narodnoj skupštini.

5. Ova odluka stupa na snagu danom donošenja.

Odbor je jednoglasno (16 „za“) prihvatio predlog Odluke o stavljanju van snage Odluke o pokretanju postupka za predlaganje kandidata za članove Saveta regulatornog tela za elektronske medije i poništavanju svih odluka donešenih na osnovu navedene odluke (16 broj 02-2816/24 od 25. novembra 2024. godine).

**DRUGA TAČKA DNEVNOG REDA**: Donošenje nove Odluke o pokretanju postupka za predlaganje kandidata za izbor članova Saveta Regulatornog tela za elektronske medije.

Predsedavajuća je obavestila da je u materijalu za sednicu dostavljen Predlog odluke o pokretanju postupka za predlaganje kandidata za izbor članova Saveta Regulatornog tela za elektronske medije koju su podneli podnosioci zahteva.

Naglasila je da je ova odluka identična kao Odluka koja je doneta na Četvrtoj sednici Odbora za kulturu i informisanje održanoj 25. novembra. 2024. godine.

U diskusiji su učestvovali: Ivana Rokvić, Radomir Lazović, Nebojša Bakarec, dr Zoran Lutovac, Nataša Jovanović, Branko Miljuš, Milica Nikolić, Marko Atlagić, Sanja Jefić Branković, Nebojša Bakarec, dr Zoran Lutovac, Vladimir Pajić, Milica Nikolić i Dunja Simonović Bratić.

Odbor je jednoglasno (15 „za“, nema protiv, nema uzdržanih, jedan „nije glasao“) doneo Odluku o pokretanju postupka za predlaganje kandidata za izbor članova Saveta Regulatornog tela za elektronske medije.

U skladu sa članom 81. Poslovnika Narodne skupštine, stenografska beleška, odnosno obrađeni tonski snimak je sastavni deo ovog zapisnika.

Sednica je završena u 19:20 časova.

SEKRETAR ZAMENIK PREDSEDNIKA ODBORA

Dana Gak Sanja Jefić Branković